पाल्पा जिल्लाबाट नियमित मृगौलाको डायलाईसिस गर्दै आएका विरामीहरुलाई लक्षित गरी गौतमबुद्ध सामुदायिक मुटु अस्पतालले पाल्पामै डायलाईसिस सेवा संचालन गर्ने भएको छ । हाल बन्द अवस्थामा रहेको तानसेन नगरपालिका वडा नं. ६ स्थीत श्री प्राथमिक बिद्यालय लहरेपिपलको भवनमा डायलाईसिस सेवा संचालन गरिने अस्पतलाले जनाएको छ ।
तानसेनमा डायलाईसिस सेवा संचालन भएपछि पाल्पा संगै छिमेकी जिल्लाहरु अर्घाखांची, गुल्मी, स्याङजा र बागलुङ्गबाट समेत नियमित रुपमा मृगौला डायलाईसिस गराउन बुटवल आउनुपर्ने विरामीहरुलाई राहत मिल्ने छ । डायलाईसिस सेवाको अभावमा हाल सो क्षेत्रका मृगौला बिरामीहरु बुटवल, भैरहवा, चितवन तथा काठमाण्डौमा पुगेर सेवा लिन बाध्य छन् ।
हाल पाल्पा जिल्लाबाट गौतमबुद्ध सामुदायिक मुटु अस्पतालमा मात्र नियमित ४८ जना मृगौलाका विरामीहरु डायलाईसिस सेवा लिन आउने गरेका छन् । त्यो संगै पाल्पाको लागि पायक पर्ने गुल्मी, अर्घाखांची, स्याङजाको र बागलुङ्गबाट ६२ जना विरामी नियमित डायलाईसिसको लागि आउने गरेको अस्पतालले जनाएको छ ।
मृगौलाको डायलाईसिसको लागि हप्तामा २ देखि ३ पटक सम्म बाहिर जानुपर्ने बिरामीहरुको सोहि बाध्यतालाई मध्यनजर गरी गौतमबुद्ध सामुदायिक मुटु अस्पतालले सेवा संचालनको लागि जिल्ला समन्वय समिती, जिल्ला प्रशासन कार्यालय र तानसेन नगरपालिका संग स्थान उपलब्ध गराउन आग्रह गरेको थियो ।
अस्पतालको आग्रह अनुरुप जिल्ला समन्वय समिती पाल्पाको पहलमा प्रदेशसभा सदस्य, जिल्ला प्रशासन कार्यालय, तानसेन नगरपालिका, राजनैतिक दलका प्रतिनिधी, विभिन्न संघ संस्था र सरोकारवालाहरु सहितको सर्वदलिय, सर्र्वपक्षिय भेलाले बन्द अवस्थामा रहेको विद्यालयको उक्त भवन डायलाईसिस सेन्टरको लागि उपलब्ध गराउने निर्णय गरेको हो ।
रोटरी ईन्टरनेशनलको सहयोगमा १० वटा मेसिन जडान गरी मंसिर महिनासम्म डायलाईसिस सेवा संचालन गरिने अस्पतालका अध्यक्ष एजाज आलमले जानकारी दिए । गौतमबुद्ध सामुदायिक मुटु अस्पताल मृगौलाको डायलाईसिसको लागि स्वास्थ्य मन्त्रालयमा सूचिकृत भई बिरामीहरुलाई निःशुल्क सेवा दिंदै आएको छ । डायलाईसिस संगै मृगौलाका विरामीले गर्नुपर्ने नियमित रगत परिक्षण समेत अस्पतालले निशुल्क गर्दै आएको छ ।